PMIndiaData/PMIndiaSum huggingface dataset:
ତେଲଙ୍ଗାନା ଗଠନ ଦିବସ ଅବସରରେ ରାଜ୍ୟବାସୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତେଲଙ୍ଗାନା ଗଠନ ଦିବସ ଅବସରରେ ସେଠାକାର ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । ସେହିପରି ଆନ୍ଧ୍ର ପ୍ରଦେଶର ଜନସାଧାରଣଙ୍କୁ ମଧ୍ୟ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଛନ୍ତି । “ତେଲଙ୍ଗାନାର ରାଜ୍ୟ ଗଠନ ଦିବସରେ ରାଜ୍ୟର ଜନସାଧାରଣଙ୍କୁ ମୋର ହାର୍ଦ୍ଧିକ ଶୁଭେଚ୍ଛା । ଆଗାମୀ ଦିନରେ ଏହି ରାଜ୍ୟ ପ୍ରଗତିର ଶୀର୍ଷ ସୋପାନକୁ ଛୁଇଁବ ବୋଲି ମୋର ଆଶା । ଆନ୍ଧ୍ର ପ୍ରଦେଶର ଭାଇ ଓ ଭଉଣୀମାନଙ୍କୁ ମଧ୍ୟ ମୋର ଅନୁରୂପ ଶୁଭେଚ୍ଛା । ଆଗାମୀ ଦିନରେ ଏହି ରାଜ୍ୟ ବିକାଶର ଶୀର୍ଷକୁ ପହଞ୍ଚିବ ବୋଲି ମୋର ଆଶା” । ପ୍ରଧାନମନ୍ତ୍ରୀ ତାଙ୍କ ବାର୍ତ୍ତରେ ଏହା କହିଛନ୍ତି ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ, ମାଳଦ୍ୱୀପ ରାଷ୍ଟ୍ରପତି ଇବ୍ରାହିମ ମହମ୍ମଦ ସୋଲିଙ୍କ ମଧ୍ୟରେ ଆଲୋଚନା ପରେ ମିଳିତ ପ୍ରେସ ବିବୃତି

ରାଷ୍ଟ୍ରପତିଙ୍କ ଉଦଘାଟନୀ ସମାରୋହରେ ଅଂଶଗ୍ରହଣ କରିବା ଲାଗି ମାଳଦ୍ୱୀପ ଗସ୍ତ କରିଥିବାରୁ ଭାରତର ପ୍ରଧାନମନ୍ତ୍ରୀ ମହାମହିମ ନରେନ୍ଦ୍ର ମୋଦୀଙ୍କୁ ମାଳଦ୍ୱୀପ ସାଧାରଣତନ୍ତ୍ରର ରାଷ୍ଟ୍ରପତି ମହାମହିମ ଇବ୍ରାହିମ ମହମ୍ମଦ ସୋଲି ସ୍ୱାଗତ ଜଣାଇବା ସହ ଧନ୍ୟବାଦ ଅର୍ପଣ କରିଥିଲେ । ଉଦଘାଟନୀ ସମାରୋହକୁ ତାଙ୍କୁ ନିମନ୍ତ୍ରଣ ଜଣାଇବାର ସ୍ୱତନ୍ତ୍ର ଆଦର ପ୍ରଦାନ କରିଥିବାରୁ ପ୍ରଧାନମନ୍ତ୍ରୀ ମୋଦୀ ରାଷ୍ଟ୍ରପତି ସୋଲିଙ୍କୁ ଧନ୍ୟବାଦ ଅର୍ପଣ କରିଥିଲେ । ଶାନ୍ତି, ସମୃଦ୍ଧି ଏବଂ ସ୍ଥିରତା ପାଇଁ ଗୁରୁତ୍ୱପୂର୍ଣ୍ଣ ଗଣତନ୍ତ୍ରର ପୁନଃପ୍ରତିଷ୍ଠା ଲାଗି ମାଳଦ୍ୱୀପ ସାଧାରଣତନ୍ତ୍ରର ଲୋକମାନଙ୍କୁ ଭାରତବାସୀଙ୍କ ପକ୍ଷରୁ ସେ ଅଭିନନ୍ଦନ ଏବଂ ପ୍ରଶଂସା ବ୍ୟକ୍ତ କରିଥିଲେ । ଦୁଇ ନେତା, ଭାରତ ଏବଂ ମାଳଦ୍ୱୀପ ମଧ୍ୟରେ ସମ୍ପର୍କର ନମନୀୟତା ଉପରେ ଆଲୋକପାତ କରିବା ସହିତ ମାଳଦ୍ୱୀପର ରାଷ୍ଟ୍ରପତି ଭାବେ ମିଷ୍ଟର ସୋଲିଙ୍କ ନିର୍ବାଚନ ଦ୍ୱାରା ଦୁଇ ଦେଶ ମଧ୍ୟରେ ନିବିଡ଼ ସହଯୋଗ ଏବଂ ବନ୍ଧୁତାର ନବୀକରଣ ହେବ ବୋଲି ବିଶ୍ୱାସ ପ୍ରକଟ କରିଥିଲେ । ବୈଠକ କାଳରେ, ଉଭୟ ନେତା ଭାରତ ମହାସାଗର କ୍ଷେତ୍ରରେ ଶାନ୍ତି ଏବଂ ନିରାପତ୍ତା ବଜାୟ ରଖିବାର ଗୁରୁତ୍ୱ ଏବଂ ଏହି କ୍ଷେତ୍ରରେ ସ୍ଥିରତା ପାଇଁ ପରସ୍ପରର ଚିନ୍ତା, ସମ୍ବେଦନଶୀଳତା ଏବଂ ଆକାଂକ୍ଷା ପ୍ରତି ସଚେତନ ରହିବା ପ୍ରତି ସହମତ ହୋଇଥିଲେ । ଏହି କ୍ଷେତ୍ର ଏବଂ ଅନ୍ୟତ୍ର ଉଭୟରେ ଆତଙ୍କବାଦର ମୁକାବିଲା ଲାଗି ପରିବର୍ଦ୍ଧିତ ସହଯୋଗ ପାଇଁ ଦୁଇ ନେତା ସେମାନଙ୍କ ସ୍ଥିର ପ୍ରତିବଦ୍ଧତା ଏବଂ ସହଯୋଗ ବ୍ୟକ୍ତ କରିଥିଲେ । ସେ ଦାୟିତ୍ୱ ଗ୍ରହଣ କରିବା ସମୟରେ ତାଙ୍କ ରାଷ୍ଟ୍ର କିଭଳି ଗମ୍ଭୀର ଅର୍ଥନୈତିକ ସ୍ଥିତି ମଧ୍ୟ ଦେଇ ଗତି କରୁଛି ତାହା ବିସ୍ତୃତ ଭାବେ ପ୍ରଧାନମନ୍ତ୍ରୀ ମୋଦୀଙ୍କୁ ରାଷ୍ଟ୍ରପତି ସୋଲି କହିଥିଲେ । ଭାରତ କିଭଳି ଭାବେ ସେଠାକାର ବିକାଶରେ ଭାଗୀଦାରୀ ଜାରି ରଖିପାରିବ, ବିଶେଷ କରି ମାଳଦ୍ୱୀପର ଲୋକମାଙ୍କ କଷ୍ଟ ଦୂର କରିବା ଲାଗି ନୂତନ ସରକାରଙ୍କୁ ସାହାଯ୍ୟ କରିପାରିବ ସେ ନେଇ ଦୁଇ ନେତା ଆଲୋଚନା କରିଥିଲେ । ବିଶେଷ କରି, ଆବାସ ଏବଂ ଭିତ୍ତିଭୂମି ବିକାଶ ସହିତ ବାହ୍ୟ ଦ୍ୱୀପଗୁଡ଼ିକରେ ଜଳ ଏବଂ ସ୍ୱରେଜ ବ୍ୟବସ୍ଥା ପ୍ରତିଷ୍ଠା କରିବାର ଜରୁରୀ ଆବଶ୍ୟକତା ସମ୍ପର୍କରେ ରାଷ୍ଟ୍ରପତି ସୋଲି ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ମୋଦୀ ମାଳଦ୍ୱୀପର ନିରନ୍ତର ସାମାଜିକ ଏବଂ ଅର୍ଥନୈତିକ ବିକାଶ ଲାଗି ସହାୟତା ପ୍ରଦାନ ଦିଗରେ ଭାରତର ଦୃଢ଼ ପ୍ରତିବଦ୍ଧତା ନେଇ ପ୍ରତିଶ୍ରୁତି ଦେଇଥିଲେ । ସେ ମଧ୍ୟ ସମସ୍ତ ମାର୍ଗରେ ସହାୟତା ଯୋଗାଇ ଦେବା ପାଇଁ ଭାରତ ପ୍ରସ୍ତୁତ ଥିବା କହିଥିଲେ । ଯଥାଶୀଘ୍ର ସମ୍ଭବ ଉଭୟ ପକ୍ଷ ବୈଠକ କରି ମାଳଦ୍ୱୀପର ଆବଶ୍ୟକତା ଅନୁଯାୟୀ କାର୍ଯ୍ୟଖସଡ଼ା ପ୍ରସ୍ତୁତ କରିବାକୁ ପରାମର୍ଶ ଦେଇଥିଲେ । ଉଭୟ ପକ୍ଷରୁ ଆପୋସ ଲାଭ ନିମନ୍ତେ ମାଳଦ୍ୱୀପର ବିଭିନ୍ନ କ୍ଷେତ୍ରରେ ନିବେଶ ଲାଗି ଭାରତୀୟ କମ୍ପାନୀଗୁଡ଼ିକ ପାଇଁ ସୁଯୋଗ ସମ୍ପ୍ରସାରଣ କରିବାକୁ ପ୍ରଧାନମନ୍ତ୍ରୀ ସ୍ୱାଗତ କରିଥିଲେ । ଉଭୟ ଦେଶର ନାଗରିକମାନେ ଦୁଇ ଦେଶ ମଧ୍ୟରେ ବହୁଳ ଭାବେ ଯାତାୟାତ କରୁଥିବା ଦୃଷ୍ଟିରୁ ଦୁଇ ନେତା ସହଜ ଭିସା ପ୍ରକ୍ରିୟା ବ୍ୟବସ୍ଥାର ଆବଶ୍ୟକତା ନେଇ ସହମତ ହୋଇଥିଲେ । ଯଥାଶୀଘ୍ର ସୁବିଧା ଅନୁଯାୟୀ ଭାରତକୁ ସରକାରୀ ଗସ୍ତରେ ଆସିବା ଲାଗି ରାଷ୍ଟ୍ରପତି ସୋଲିଙ୍କୁ ପ୍ରଧାନମନ୍ତ୍ରୀ ମୋଦୀ ନିମନ୍ତ୍ରଣ ଜଣାଇଥିଲେ । ରାଷ୍ଟ୍ରପତି ସୋଲି ଆନନ୍ଦର ସହକାରେ ଏହି ନିମନ୍ତ୍ରଣକୁ ସ୍ୱୀକାର କରିଥିଲେ । ମାଳଦ୍ୱୀପ ବୈଦେଶିକ ବ୍ୟାପାର ମନ୍ତ୍ରୀ 26 ନଭେମ୍ବରରେ ଭାରତ ଗସ୍ତରେ ଆସିବେ ଏବଂ ରାଷ୍ଟ୍ରପତି ସୋଲିଙ୍କ ଭାରତକୁ ସରକାରୀ ଗସ୍ତ ଲାଗି ଅଧିକ ଆଲୋଚନା ଏବଂ ପ୍ରସ୍ତୁତି କରିବେ । ନିକଟ ଭବିଷ୍ୟତରେ ପ୍ରଧାନମନ୍ତ୍ରୀ ମୋଦୀ ସରକାରୀ ଗସ୍ତରେ ମାଳଦ୍ୱୀପ ଆସିବେ ବୋଲି ରାଷ୍ଟ୍ରପତି ସୋଲି ଆଶାବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ ମୋଦୀ କୃତଜ୍ଞତାର ସହ ତାଙ୍କ ନିମନ୍ତ୍ରଣକୁ ସ୍ୱୀକାର କରିଥିଲେ ।
କ୍ଷତିରେ ଚାଲୁଥିବା କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ ବର୍ଣ୍ଣ ଷ୍ଟାଣ୍ଡାର୍ଡ କମ୍ପାନୀ ଲିମିଟେଡକୁ ବନ୍ଦ କରିବା ଲାଗି କ୍ୟାବିନେଟର ଅନୁମତି

• ଏହି ନିଷ୍ପତ୍ତି 10 ବର୍ଷରୁ ଅଧିକ ସମୟ ଧରି କମ୍ପାନୀର ଲଗାତାର ହ୍ରାସ ପାଉଥିବା ଭୌତିକ ଏବଂ ଆର୍ଥିକ ପ୍ରଦର୍ଶନ ଏବଂ ଭବିଷ୍ୟତର ପୁନରୁତ୍ଥାନର କମ ସମ୍ଭାବନାକୁ ଦେଖି ନିଆଯାଇଛି • ବର୍ତ୍ତମାନ କ୍ଷତିରେ ଚାଲୁଥିବା ବିଏସସିଏଲ ଲାଗି ଉପଯୋଗ କରାଯାଉଥିବା ସରକାରୀ ଅର୍ଥର ସଂଚୟ ହେବ ଏବଂ ଏହାର ଉପଯୋଗ ଅନ୍ୟ ବିକାଶ କାର୍ଯ୍ୟ ଲାଗି କରାଯିବ ରେଳ ମନ୍ତ୍ରଣାଳୟ ଅଧୀନ ରାଷ୍ଟ୍ରାୟତ୍ତ ଉଦ୍ୟୋଗ – ବର୍ଣ୍ଣ ଷ୍ଟାଣ୍ଡାର୍ଡ କମ୍ପାନୀ ଲିମିଟେଡ (ବିଏସସିଏଲ)କୁ ବନ୍ଦ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । 10 ବର୍ଷରୁ ଅଧିକ ସମୟ ଧରି କମ୍ପାନୀର ଭୌତିକ ଏବଂ ଆର୍ଥିକ ପ୍ରଦର୍ଶନ ଲଗାତାର ଭାବେ ହ୍ରାସ ପାଇଚାଲିଛି । ଭବିଷ୍ୟତରେ ଏହାର ପୁନରୁତ୍ଥାନ ସମ୍ଭାବନା ଖୁବ କମ ଥିବାରୁ ଏପରି ଏକ ନିଷ୍ପତ୍ତି ନିଆଯାଇଛି । ଫଳରେ କ୍ଷତିରେ ଚାଲୁଥିବା ବିଏସସିଏଲର ପାଇଁ ଉପଯୋଗ କରାଯାଉଥିବା ରାଜକୋଷ ଅର୍ଥ ସଂଚୟ ହୋଇପାରିବ ଏବଂ ଏହାର ଉପଯୋଗ ଅନ୍ୟ ବିକାଶ କାର୍ଯ୍ୟ ଲାଗି କରାଯାଇପାରିବ । ସରକାର ବିଚ୍ଛିନ୍ନତାକରଣ ପ୍ୟାକେଜ ଏବଂ କମ୍ପାନୀର ଚଳିତ ଦେୟକୁ ଶେଷ କରିବା ଲାଗି 417.10 କୋଟି ଟଙ୍କାର ଏକକାଳୀନ ଅନୁଦାନ ଯୋଗାଇଦେବେ । ଏହା ବ୍ୟତୀତ ଭାରତ ସରକାର (ରେଳ ମନ୍ତ୍ରଣାଳୟ) ଦ୍ୱାରା କମ୍ପାନୀକୁ ଦିଆଯାଉଥିବା 35 କୋଟି ଟଙ୍କାର ବକେୟା ଋଣ ଛାଡ଼ କରିଦିଆଯିବ । ବିଏସସିଏଲର 508 ଜଣ କର୍ମଚାରୀ ସ୍ୱେଚ୍ଛାକୃତ ଅବସର ଯୋଜନା (ଭିଆରଏସ)ରେ ଲାଭାନ୍ୱିତ ହେବେ ।
ଶ୍ରୀ ବିସାସୋଲି ହୋଙ୍ଗୁଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ନାଗାଲ୍ୟାଣ୍ଡର ଶ୍ରୀ ବିସାସୋଲି ହୋଙ୍ଗୁଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି: ‘ଶ୍ରୀ ବିସାସୋଲି ହୋଙ୍ଗୁ ଜଣେ କଠିନ ପରିଶ୍ରମୀ ଏବଂ ସମର୍ପିତ ବ୍ୟକ୍ତି ଥିଲେ, ଯିଏକି ନାଗାଲ୍ୟାଣ୍ଡର ପ୍ରଗତି ଏବଂ ନାଗା ଲୋକଙ୍କ ସଶକ୍ତିକରଣ ଦିଗରେ ବିଶେଷ ଆଗ୍ରହୀ ଥିଲେ । ରାଜ୍ୟରେ ବିଜେପି ଦଳକୁ ସଶକ୍ତ କରିବାରେ ସେ ଉଲ୍ଲେଖନୀୟ ଭୂମିକା ଗ୍ରହଣ କରିଥିଲେ । ତାଙ୍କ ବିୟୋଗରେ ମୁଁ ମର୍ମାହତ । ତାଙ୍କ ପରିବାର ଓ ସମର୍ଥକଙ୍କ ପ୍ରତି ମୋର ସମବେଦନା । ଅମର ଆତ୍ମାର ସଦଗତି କାମନା କରୁଛି” ।
ଫିନଲାଣ୍ଡ ପ୍ରଧାନମନ୍ତ୍ରୀଙ୍କ ସହ ଟେଲିଫୋନରେ କଥାହେଲେ ପ୍ରଧାନମନ୍ତ୍ରୀ

ଫିନଲାଣ୍ଡର ମହାମହିମ ପ୍ରଧାନମନ୍ତ୍ରୀ ମିଷ୍ଟର ଜୁହା ସିପିଲା ସୋମବାର ଟେଲିଫୋନ କରି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ କଥାବାର୍ତ୍ତା ହୋଇଛନ୍ତି । ପ୍ରଧାନମନ୍ତ୍ରୀ ସିପିଲା, ଭାରତରେ ବସ୍ତୁ ଓ ସେବା କର ର ସଫଳ ଐତିହାସିକ ପ୍ରବର୍ତ୍ତନ ପାଇଁ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ଅଭିନନ୍ଦନ ଜଣାଇଥିଲେ । ଫେବୃଆରୀ 2016 ପରଠାରୁ ଭାରତ-ଫିନଲାଣ୍ଡ ଦ୍ଵିପାକ୍ଷିକ ସମ୍ପର୍କରେ କେତେକଣ ଅଗ୍ରଗତି ଘଟିଛି ସେ ନେଇ ଦୁଇ ନେତା କଥାବାର୍ତ୍ତା ହୋଇଥିଲେ । ଫେବୃଆରୀ 2016 ରେ ମୁମ୍ବାଇଠାରେ ମେକ-ଇନ-ଇଣ୍ଡିଆ ସପ୍ତାହ ସମାବେଶରେ ଯୋଗଦାନ ପାଇଁ ଆସିଥିବା ଅବସରରେ ମିଷ୍ଟର ସିପିଲା ଓ ଶ୍ରୀ ନରେନ୍ଦ୍ର ମୋଦୀଙ୍କ ମଧ୍ୟରେ ଦ୍ଵିପାକ୍ଷିକ ଆଲୋଚନା ହୋଇଥିଲା । ଦ୍ଵିପାକ୍ଷିକ ବାଣିଜ୍ୟ ଓ ପୁଞ୍ଜି ନିବେଶ ସମ୍ପର୍କ ବୃଦ୍ଧି ଲାଗି ଉନ୍ମୁକ୍ତ ରହିଥିବା କ୍ଷେତ୍ର ଓ ସୁଯୋଗ ଉପରେ ଦୁଇ ନେତା ବିଚାର-ବିମର୍ଶ କରିଥିଲେ ।
ପ୍ରଧାନମନ୍ତ୍ରୀ ମୁମ୍ବାଇର ତାରଡେଓରେ କୋଠାରେ ଘଟିଥିବା ଅଗ୍ନିକାଣ୍ଡ ମୃତ୍ୟୁକୁ ନେଇ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମୁମ୍ବାଇର ତାରଡେଓରେ ଗୋଟିଏ କୋଠାରେ ଘଟିଥିବା ଅଗ୍ନିକାଣ୍ଡରେ ମୃତ୍ୟୁକୁ ନେଇ ଦୁଃଖ ପ୍ରକାଶ କରିଛନ୍ତି । ସେ ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ଜଣାଇବା ସହ ଆହତଙ୍କ ଶୀଘ୍ର ଆରୋଗ୍ୟ ପାଇଁ ପ୍ରାର୍ଥନା କରିଛନ୍ତି । ଏଥିସହ ସେ ପିଏମ୍‍ଏନ୍‍ଆରଏଫ୍‍ରୁ ମୃତ୍ୟୁବରଣ କରିଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ଲାଗି ୨ଲକ୍ଷ ଟଙ୍କାର ଅନୁକମ୍ପାମୂଳକ ସହାୟତା ରାଶି ମଞ୍ଜୁର କରିଛନ୍ତି । ଆହାତମାନଙ୍କୁ ୫୦ ହଜାର ଟଙ୍କା କରି ସହାୟତା ପ୍ରଦାନ କରାଯିବ । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛନ୍ତି: “ମୁମ୍ବାଇର ତାରଡେଓରେ କୋଠାରେ ଘଟିଥିବା ଅଗ୍ନିକାଣ୍ଡ ପାଇଁ ଅତ୍ୟନ୍ତ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା ଏବଂ ଆହତଙ୍କ ଶୀଘ୍ର ଆରୋଗ୍ୟ ପାଇଁ ପ୍ରାର୍ଥନା: ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ “ମୁମ୍ବାଇର ତାରଡେଓ ଠାରେ ଘଟିଥିବା ଅଗ୍ନିକାଣ୍ଡରେ ମୃତ୍ୟୁବରଣ କରିଥିବା ପ୍ରତ୍ୟେକ ବକ୍ତିଙ୍କ ନିକଟ ସମ୍ପର୍କୀୟଙ୍କୁ ପିଏମଏନ୍‍ଆରଏପ୍‍ରୁ ୨ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ପ୍ରଦାନ କରାଯିବ । ପ୍ରତ୍ୟେକ ଆହତଙ୍କୁ ୫୦,୦୦୦ ଟଙ୍କାର ସହାୟତା ମିଳିବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ”
ରେଳବାଇ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତ-ଫ୍ରାନ୍ସ ବୁଝାମଣା କ୍ୟାବିନେଟଙ୍କୁ ଅବଗତ କରାଗଲା

ରେଳବାଇ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତୀୟ ରେଳବାଇ ଏବଂ ଏସଏନସିଏଫ ମୋବିଲିଟିଜ୍(ଫ୍ରାନ୍ସ ସରକାରଙ୍କ ମାଲିକାନାରେ ଥିବା କମ୍ପାନୀ) ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ) ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଅବଗତ କରାଯାଇଛି । ଏହି ଏମଓୟୁ 10 ମାର୍ଚ୍ଚ, 2018ରେ ସ୍ୱାକ୍ଷରିତ ହୋଇଥିଲା । ରେଳବାଇ କ୍ଷେତ୍ରରେ ସଦ୍ୟତମ ବିକାଶ ଓ ଜ୍ଞାନ କୌଶଳର ବିନିମୟ ଏବଂ ବିଚାର ଆଲୋଚନା ଲାଗି ଏହି ଏମଓୟୁ ଭାରତୀୟ ରେଳବାଇକୁ ମଂଚ ପ୍ରଦାନ କରିବ । ସ୍ୱତନ୍ତ୍ର ପ୍ରଯୁକ୍ତି କ୍ଷେତ୍ରରେ ବୈଷୟିକ ବିଶେଷଜ୍ଞ, ରିପୋର୍ଟ ଏବଂ ବୈଷୟିକ କାଗଜପତ୍ର, ତାଲିମ ଏବଂ ସେମିନାର/କର୍ମଶାଳାର ବିନିମୟ ଏବଂ ଜ୍ଞାନର ଆଦାନପ୍ରଦାନ ଲାଗି ଅନ୍ୟ ଆଲୋଚନା ଲାଗି ଏହି ଏମଓୟୁରେ ସୁବିଧା ରହିଛି । ନିମ୍ନଲିଖିତ ଗୁରୁତ୍ୱପୂର୍ଣ୍ଣ କ୍ଷେତ୍ରରେ ଧାର୍ଯ୍ୟ ଲକ୍ଷ୍ୟ ନେଇ ସହଯୋଗ ପାଇଁ ଏହି ଏମଓୟୁ ମଂଚ ପ୍ରଦାନ କରିବ:- 1. ହାଇସ୍ପିଡ ଏବଂ ସେମି ହାଇସ୍ପିଡ ରେଳ; 2. ଷ୍ଟେସନ ଉନ୍ନତୀକରଣ ଏବଂ ପରିଚାଳନା; 3. ବର୍ତ୍ତମାନର ବ୍ୟବସ୍ଥା ଏବଂ ଭିତ୍ତିଭୂମିର ଆଧୁନିକୀକରଣ; 4. ଉପନଗରୀ/ସହରତଳି ରେଳ ।
ସ୍ୱାସ୍ଥ୍ୟ, ମେଡିସିନ୍ କ୍ଷେତ୍ରରେ ସହଯୋଗ ଲାଗି ଭାରତ - ଅଷ୍ଟ୍ରେଲିଆ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ସ୍ୱାସ୍ଥ୍ୟ, ମେଡିସିନ୍ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଅଷ୍ଟ୍ରେଲିଆ ମଧ୍ୟରେ ହୋଇଥିବା ବୁଝାମଣାପତ୍ର (ଏମ୍ଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ୍ ବୈଠକରେ ମଞ୍ଜୁରି ମିଳିଛି । ମ୍ୟାଲେରିଆ ଏବଂ ଟିବି ଭଳି ସଂକ୍ରାମକ ରୋଗର ମୁକାବିଲା, ମାନସିକ ସ୍ୱାସ୍ଥ୍ୟ ଏବଂ ଅଣସଂକ୍ରାମକ ରୋଗ ନିରାକରଣ, ଜୀବାଣୁ ନିରୋଧ ଏବଂ ଜରୁରୀକାଳୀନ ସ୍ୱାସ୍ଥ୍ୟ ବିପର୍ଯ୍ୟୟର ମୁକାବିଲା, ଔଷଧ, ଟୀକା ଏବଂ ମେଡ଼ିକାଲ ସରଞ୍ଜାମ ଉପରେ ନିୟନ୍ତ୍ରଣ, ଡିଜିଟାଲ୍ ସ୍ୱାସ୍ଥ୍ୟ, ତମାଖୁ ନିୟନ୍ତ୍ରଣ ଏବଂ ଏ ସଂକ୍ରାନ୍ତ ଅନ୍ୟ କ୍ଷେତ୍ରରେ ସହଯୋଗ ଲାଗି ଉଭୟ ରାଷ୍ଟ୍ର ଏହି ଏମଓୟୁ ମାଧ୍ୟମରେ ପାରସ୍ପରିକ ସହଯୋଗ ଲାଗି ସହମତ ହୋଇଛନ୍ତି । ଏହି ଏମ୍ଓୟୁ ଫଳରେ ଉଭୟ ରାଷ୍ଟ୍ର ମଧ୍ୟରେ ସ୍ୱାସ୍ଥ୍ୟସେବା କ୍ଷେତ୍ରରେ ସହଯୋଗ ବୃଦ୍ଧି ପାଇବା ସହିତ ଦ୍ୱିପାକ୍ଷିକ ସମ୍ପର୍କ ସୁଦୃଢ଼ ହୋଇପାରିବ ।
ଦେଶର ପ୍ରଥମ ରାଷ୍ଟ୍ରୀୟ ବିପର୍ଯ୍ୟୟ ପରିଚାଳନା ଯୋଜନାକୁ ଉନ୍ମୋଚନ କଲେ ପ୍ରଧାନମନ୍ତ୍ରୀ

କେନ୍ଦ୍ର ସରକାର ପ୍ରଥମ କରି ଏକ ରାଷ୍ଟ୍ରୀୟ ବିପର୍ଯ୍ୟୟ ପରିଚାଳନା ଯୋଜନା (NDMP) ପ୍ରସ୍ତୁତ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବୁଧବାର (୦୧.୦୬.୨୦୧୬) ଏହାକୁ ଆନୁଷ୍ଠାନିକ ଭାବେ ଉନ୍ମୋଚନ କରିଛନ୍ତି । ବିପର୍ଯ୍ୟୟ ବେଳେ ଧନ-ଜୀବନ ହାନିକୁ ବ୍ୟାପକ ମାତ୍ରାରେ ହ୍ରାସ କରିବା ଏବଂ ଭାରତକୁ ବିପର୍ଯ୍ୟୟ ସହନଶୀଳ କରାଇବା ହେଉଛି – ନୂତନ ରାଷ୍ଟ୍ରୀୟ ବିପର୍ଯ୍ୟୟ ପରିଚାଳନା ଯୋଜନାର ମୁଖ୍ୟ ଲକ୍ଷ୍ୟ । “ସେଣ୍ଡାଇ ଫ୍ରେମୱାର୍କ’’(Sendai Framework) ଆଧାରରେ ପ୍ରସ୍ତୁତ ବିପର୍ଯ୍ୟୟ ପରିଚାଳନା ଯୋଜନାର ଚାରୋଟି ଅଗ୍ରାଧିକାର କ୍ଷେତ୍ର ରହିଛି । ଏଗୁଡିକ ହେଲା – ପ୍ରାକୃତିକ ବିପର୍ଯ୍ୟୟକୁ ଠିକ୍ ଭାବେ ବୁଝିବା, ପ୍ରାକୃତିକ ଆପଦ ପରିଚାଳନାରେ ଉନ୍ନତି ଘଟାଇବା, ଆପଦ ପ୍ରଶମନ ହ୍ରାସ କ୍ଷେତ୍ରରେ ଅଧିକ ପୁଞ୍ଜି ବିନିଯୋଗ, ବିପର୍ଯ୍ୟୟ ମୁକାବିଲା ପାଇଁ ଆଗୁଆ ପ୍ରସ୍ତୁତି, ଆଗୁଆ ସତର୍କ ସୂଚନା ଏବଂ ବିପର୍ଯ୍ୟୟ ପରବର୍ତ୍ତି କାଳରେ ଉନ୍ନତ ପୁନଃନିର୍ମାଣ କାର୍ଯ୍ୟ । ବିପର୍ଯ୍ୟୟ ପରିଚାଳନାର ସମସ୍ତ ଦିଗକୁ ଦୃଷ୍ଟି ଦେଇ ନୂତନ ଯୋଜନାଟିକୁ ପ୍ରସ୍ତୁତ କରାଯାଇଛି । ବିଶେଷକରି – ବିପର୍ଯ୍ୟୟ ନିବାରଣ, ପ୍ରଶମନ, ମୁକାବିଲା ଏବଂ ବିପର୍ଯ୍ୟୟରୁ ଶୀଘ୍ର ମୁକୁଳିବା ଉପରେ ଅଗ୍ରାଧିକାର ଦିଆଯାଉଛି । ସରକାରଙ୍କ ପରିଚାଳନାଧିନ ଏଜେନ୍ସୀ ଓ ବିଭାଗ ମଧ୍ୟରେ ବିପର୍ଯ୍ୟୟ ପରିଚାଳନା ପାଇଁ ବିଭିନ୍ନ ସ୍ତରରେ ଉତ୍ତମ ସମନ୍ୱୟ ରକ୍ଷା ଉପରେ ଗୁରୁତ୍ୱ ଦିଆଯାଇଛି । ଏପରିକି ଆପଦ କାଳରେ ପୌର ସଂସ୍ଥା ଏବଂ ପଞ୍ଚାୟତର ଭୂମିକା କ’ଣ ଓ କି ପ୍ରକାରେ ହେବ ସେ ସବୁକୁ ଟିକିନିଖି ଭାବେ ନୂତନ ଯୋଜନାରେ ଉଲ୍ଲେଖ କରାଯାଇଛି । ଉତ୍ତମ ଓ ଫଳପ୍ରଦ ପରିଚାଳନା ଲାଗି ଏହି ଯୋଜନାକୁ ଆଂଚଳିକ ଓ ସ୍ଥାନୀୟ ଆଭିମୁଖ୍ୟ ଦିଆଯାଇଛି । ଯୋଜନାଟିକୁ ଏଭଳି ପ୍ରସ୍ତୁତ କରାଯାଇଛି ଯାହାକି ପ୍ରତିଟି ସ୍ତରରେ ଉତ୍ତମରୁ ଉତ୍ତମ ଭାବେ କାର୍ଯ୍ୟନ୍ୱୟନ କରାଯାଇପାରିବ । ବିପର୍ଯ୍ୟୟ ପ୍ରାକ୍-ସୂଚନା, ଅହରହ ତଥ୍ୟ ଓ ସୂଚନା ପ୍ରଦାନ, ମେଡିକାଲ ସୁବିଧା, ଇନ୍ଧନ ଯୋଗାଣ, ପରିବହନ, ଅନୁସନ୍ଧାନ ଓ ଉଦ୍ଧାରକାର୍ଯ୍ୟ, ପ୍ରଭାବିତ ଲୋକଙ୍କୁ ନିରାପଦ ଜାଗାକୁ ସ୍ତାନାନ୍ତର, ବିପର୍ଯ୍ୟୟ ବିଷୟରେ ସମସ୍ତ ବିଭାଗ ଓ ଏଜେନ୍ସୀକୁ ସୂଚନା ଦିଆଯିବାର ପ୍ରାବଧାନ ରହିଛି । ବିପର୍ଯ୍ୟୟରେ କିଭଳି ବେଶି କ୍ଷତି ନ ହୋଇ ଶୀଘ୍ର ମୁକୁଳି ପାରିବା ଏବଂ ଉତ୍ତମ ପୁନଃନିର୍ମାଣ ଓ ଥଇଥାନ କାର୍ଯ୍ୟକୁ ମଧ୍ୟ ଏଥିରେ ଗୁରୁତ୍ୱ ଦିଆଯାଇଛି । ବିପର୍ଯ୍ୟୟର ଫଳପ୍ରଦ ମୁକାବିଲା ନିମନ୍ତେ ସ୍ଥାନୀୟ ଲୋକଙ୍କୁ ଶିକ୍ଷିତ, ସଚେତନ ଓ ଅହରହ ସୂଚନା ପ୍ରଦାନର ଆବଶ୍ୟକତା ଉପରେ ନୂତନ ଯୋଜନାରେ ପ୍ରାଧାନ୍ୟ ଦିଆଯାଇଛି । କେନ୍ଦ୍ର ସ୍ୱରାଷ୍ଟ୍ରମନ୍ତ୍ରୀ ଶ୍ରୀ ରାଜନାଥ ସିଂହ, ଗୃହ ରାଷ୍ଟ୍ରମନ୍ତ୍ରୀ ଶ୍ରୀ କିରେନ୍ ରିଜିଜୁ ଏବଂ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ, ସ୍ୱରାଷ୍ଟ୍ର ମନ୍ତ୍ରଣାଳୟ, ରାଷ୍ଟ୍ରୀୟ ବିପର୍ଯ୍ୟୟ ପରିଚାଳନା ସଂସ୍ଥା (NDMA) ର ବରିଷ୍ଠ ଅଧିକାରୀମାନେ ଏହି ଯୋଜନାର ଉନ୍ମୋଚନ ବେଳେ ଉପସ୍ଥିତ ଥିଲେ ।
ଦିଲ୍ଲୀ ଦୁଗ୍ଧ ଯୋଜନା ମାଲିକାନାରେ ଅଲୀପୁରରେ ଥିବା 1.6 1 ଏକର ଜମିକୁ ଚାଷୀଙ୍କ ମଣ୍ଡି ପ୍ରତିଷ୍ଠା ଲାଗି କ୍ଷୁଦ୍ର କୃଷକ କୃଷି ବ୍ୟବସାୟ ସମିତିକୁ ଲିଜରେ ଦେବା ପ୍ରସ୍ତାବ କ୍ୟାବିନେଟରେ ଅନୁମୋଦିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅଲିପୁର, ଦିଲ୍ଲୀରେ ଥିବା ଦିଲ୍ଲୀ ଦୁଗ୍ଧ ଯୋଜନାର ମାଲିକାନାରେ ଥିବା 1.61 ଏକର ଜମି, ଖାସରା ନମ୍ବର-91/15କୁ କୃଷକମାନଙ୍କ ମଣ୍ଡି ପ୍ରତିଷ୍ଠା ଲାଗି କ୍ଷୁଦ୍ର କୃଷକ କୃଷି ବ୍ୟବସାୟ ସମିତି (ଏସଏଫଏସି)କୁ ଲିଜରେ ଦେବା ପ୍ରସ୍ତାବକୁ ଅନୁମୋଦନ କରିଛନ୍ତି । ଲିଜରେ ଦିଆଯିବାର ଅବଧି 30 ବର୍ଷର ହେବ, ଯାହା 10 ସେପ୍ଟେମ୍ବର, 2014 ଠାରୁ 9 ସେପ୍ଟେମ୍ବର 2044 ପର୍ଯ୍ୟନ୍ତ ଲାଗୁ ରହିବ । ଲିଜରେ ଦିଆଯାଇଥିବା ଜମିର ଭଡ଼ା ମାସିକ 100 ଟଙ୍କା ହେବ ଏବଂ ଏଥିରେ 10 ସେପ୍ଟେମ୍ବର 2014 ଠାରୁ ବାର୍ଷିକ 10 ପ୍ରତିଶତ ବୃଦ୍ଧି ଲାଗୁ ହେବ । ସାରା ବର୍ଷ ପାଇଁ ଜମି ଭଡ଼ାର ଅଗ୍ରୀମ ଦେୟ 31 ଜାନୁଆରୀ ସୁଦ୍ଧା କରିବାକୁ ହେବ । ପ୍ରଭାବ :- ଏସଏଫଏସି ଦ୍ୱାରା କୃଷକ ମଣ୍ଡି ପ୍ରତିଷ୍ଠା ହେବା ଦ୍ୱାର ଏଫପିଓ ଏବଂ କୃଷି ଉତ୍ପାଦନ ସଂଘକୁ ପାଇକାରୀ ଏବଂ ଖୁଚୁରା ବିକ୍ରେତାମାନଙ୍କୁ ଫଳ ଏବଂ ପରିବା ବିକ୍ରି କରିବା ଲାଗି ଏକ ଅତିରିକ୍ତ ସୁବିଧା କେନ୍ଦ୍ର ମିଳିପାରିବ । ଏହାଦ୍ୱାରା ଦିଲ୍ଲୀ/ଏନସିଆର ଅଂଚଳର କୃଷକ ଏବଂ ଦେଶର ଉପଭୋକ୍ତାମାନଙ୍କୁ ଲାଭ ମିଳିପାରିବ । କୃଷକ ମଣ୍ଡିର ପ୍ରମୁଖ ବିନ୍ଦୁ : 1. କେବଳ ପଞ୍ଜିକୃତ ଏଫପିଓ/ଉତ୍ପାଦନ ସଂଘ (ଜିଏ)କୁ ହିଁ ଏହି ସୁବିଧା କେନ୍ଦ୍ରରେ ତାଜା ସାମଗ୍ରୀ ବିକ୍ରି କରିବାର ଅନୁମତି ମିଳିବ । 2. ଖୁଚୁରା ବିକ୍ରେତା ସଂଘ, ପାଇକାରୀ ବିକ୍ରେତା, ହୋଟେଲ ଏବଂ କ୍ୟାଟିରିଂ ସଂସ୍ଥା, ଆବାସିକ କଲ୍ୟାଣ ସଂଘ ଏବଂ ସାଧାରଣ ଉପଭୋକ୍ତା ଏହି ସୁବିଧା କେନ୍ଦ୍ରରୁ କିଣାକିଣି କରିପାରିବେ । ଏଥିରେ କୌଣସି ଏଜେଣ୍ଟ/ଦଲାଲ ସାମିଲ ହେବେ ନାହିଁ । କୃଷକ ମଣ୍ଡିର କାରବାରେ କ୍ରେତା କିମ୍ବା ବିକ୍ରେତାମାନଙ୍କୁ କୌଣସି ଶୁଳ୍କ (କମିଶନ) ଦେବାକୁ ପଡ଼ିବ ନାହିଁ । କେବଳ ଗୋଦାମ, ଶୀତଳ ଭଣ୍ଡାର (କୋଲ୍ଡ ଷ୍ଟୋରେଜ) ଆଦି ସୁବିଧାର ଉପଯୋଗ ଲାଗି ଏଫପିଓକୁ ସାଧାରଣ ଶୁଳ୍କ ଦେବାକୁ ପଡ଼ିବ । ଖୁଚୁରା ବିକ୍ରୟ କେନ୍ଦ୍ର ମାଧ୍ୟମରେ କୃଷକ ମଣ୍ଡି ସିଧାସଳଖ ଯୋଗାଣ କରିବା ଲାଗି ମଧ୍ୟ ବିକଳ୍ପ ଦେବ । ଏଥିପାଇଁ ଫ୍ରାଞ୍ଚାଇଜି ମଡେଲ ଗ୍ରହଣ କରାଯିବ । ଦିଲ୍ଲୀ ଦୁଗ୍ଧ ଯୋଜନାର କେତେକ ବଛା ବଛା ବିକ୍ରୟ କେନ୍ଦ୍ରରୁ ଆଳୁ ଏବଂ ପିଆଜ ଭଳି ପ୍ରମୁଖ ଉତ୍ପାଦର ବିକ୍ରୟରୁ ଏହାର ଆରମ୍ଭ କରାଯିବ । କୃଷକ ମଣ୍ଡି ଅନଲାଇନ ବିକ୍ରି ଏବଂ କଲ ସେଂଟର ମାଧ୍ୟମରେ ସିଧାସଳଖ ବିପଣନର ସୁବିଧା ପ୍ରଦାନ କରିବ ।
ମଧ୍ୟପ୍ରଦେଶର ଧର ଠାରେ ବସ୍ ଦୁର୍ଘଟଣାର ଶିକାର ହୋଇଥିବା ବ୍ୟକ୍ତିଙ୍କ ପାଇଁ ପିଏମଏନଆରଏଫ୍‍ରୁ ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶର ଧର ଠାରେ ବସ୍ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ନିକଟ ସମ୍ପର୍କୀୟଙ୍କ ପାଇଁ ପ୍ରଧାନମନ୍ତ୍ରୀଙ୍କ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ) ରୁ ୨ ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ଆହତମାନଙ୍କୁ ୫୦,୦୦୦ ଟଙ୍କା କରି ଦିଆଯିବ । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ମଧ୍ୟପ୍ରଦେଶର ଧର ଠାରେ ବସ୍ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ପିଏମ୍‍ଏନ୍‍ଆରଏଫ୍‍ରୁ ୨ ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ରାଶି ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା କରି ଦିଆଯିବ : ପ୍ରଧାନମନ୍ତ୍ରୀ”
ଦେଶରେ ନିବେଶ ଭିତ୍ତିଭୂମି ପାଇଁ ବ୍ୟବସ୍ଥା ପ୍ରତିଷ୍ଠା ଉଦ୍ଦେଶ୍ୟରେ ଭାରତ, ସାଉଦୀ ଆରବ ବୁଝାମଣାକୁ କ୍ୟାବିନେଟ ଅନୁମୋଦ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତରେ ନିବେଶ ଭିତ୍ତିଭୂମି ପାଇଁ ବ୍ୟବସ୍ଥା (ମେକାନିଜମ) ଲାଗି ବୁଝାମଣାପତ୍ରକୁ ଅନୁମୋଦନ କରିଛନ୍ତି । ଦେଶରେ ଭିତ୍ତିଭୂମି କ୍ଷେତ୍ରରେ ସମ୍ଭାବ୍ୟ ନିବେଶକୁ ଆକୃଷ୍ଟ କରିବା ଲାଗି ସାଉଦୀ ଆରବର ସଂସ୍ଥାନଗୁଡ଼ିକ ସହିତ ସମ୍ପର୍କ ପ୍ରତିଷ୍ଠା ଦିଗରେ ଏହି ଏମଓୟୁ ଏକ ପଦକ୍ଷେପ । ଏହା ଦ୍ୱାରା ଦେଶରେ ଭିତ୍ତିଭୂମି ବିକାଶକୁ ପ୍ରୋତ୍ସାହନ, ଅଧିକ ନିଯୁକ୍ତି ସୁଯୋଗ ସୃଷ୍ଟି, ଆନୁସଙ୍ଗିକ ଶିଳ୍ପ/କ୍ଷେତ୍ରର ଅଭିବୃଦ୍ଧି ହୋଇପାରିବ ଯାହା ଜିଡିପି ବୃଦ୍ଧି ଏବଂ ସାମଗ୍ରୀକ ଆର୍ଥିକ ସମୃଦ୍ଧି ଦିଗରେ ବାଟ କଢେଇ ନେବ ।
ଆର୍ଥିକ ଏବଂ ବ୍ୟବସାୟିକ ସହଯୋଗ ଲାଗି ଭାରତ, ଭିଏତନାମ ମଧ୍ୟରେ ଏମଓୟୁକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆର୍ଥିକ ଏବଂ ବ୍ୟବସାୟିକ ସହଯୋଗ ଲାଗି ଭାରତ ଏବଂ ଭିଏତନାମ ମଧ୍ୟରେ ବୁଝାମଣାପତ୍ର (ଏଓଓୟୁ) ସ୍ୱାକ୍ଷରକୁ ମଞ୍ଜୁରି ପ୍ରଦାନ କରାଯାଇଛି । ଏହି ଏମଓୟୁ ଅନ୍ତର୍ଗତ ଭାରତ ଏବଂ ଭିଏତନାମ ମଧ୍ୟରେ ଦ୍ୱିପାକ୍ଷିକ ବାଣିଜ୍ୟ ଏବଂ ଆର୍ଥିକ ସହଯୋଗ ଆହୁରି ଅଧିକ ବୃଦ୍ଧି ପାଇବ ।
ଇଞ୍ଜିନିୟର ଦିବସରେ ପ୍ରଧାନମନ୍ତ୍ରୀ ଜଣାଇଲେ ଶୁଭେଚ୍ଛା

ଇଞ୍ଜିନିୟର ଦିବସରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଭାରତ ରତ୍ନ ଏମ.ବିଶ୍ୱେସ୍ୱରାୟାଙ୍କ ଜନ୍ମ ତିଥିକୁ ଭାରତରେ ଇଞ୍ଜିନିୟର ଦିବସ ରୂପେ ପାଳନ କରାଯାଉଥିବାରୁ ସେ ତାଙ୍କୁ ସ୍ମରଣ କରିଥିଲେ । “ଇଞ୍ଜିନିୟର ଦିବସରେ ସମସ୍ତ ଇଞ୍ଜିନିୟରଙ୍କୁ ଶୁଭକାମନା, ଯାହାଙ୍କ ବୁଦ୍ଧି, ଉତ୍ସର୍ଗ ଏବଂ ଉତ୍ସାହ ନୂତନ ଉଦ୍ଭାବନକୁ ଜନ୍ମ ଦେଇଛି । ଭାରତ ରତ୍ନ ଏମ.ବିଶ୍ୱେସ୍ୱରାୟାଙ୍କୁ ଆମେ ଗୌରବ ଏବଂ ଶ୍ରଦ୍ଧାର ସହିତ ପ୍ରଣାମ କରୁଛୁ । ଜଣେ ଅଗ୍ରଣୀ ଇଞ୍ଜିନିୟର ଭାବେ ସେ ସମ୍ମାନନୀୟ ଏବଂ ଚିର ସ୍ମରଣୀୟ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଏପ୍ରିଲ ୨୦୧୭ ପର୍ଯ୍ୟନ୍ତ ବଢ଼ିଲା  ଚିନି ମହଜୁଦ ରଖିବା  ସଂକ୍ରାନ୍ତ କେନ୍ଦ୍ରୀୟ ଆଦେଶନାମା ଅବଧି

ଚିନି ମହଜୁଦ ରଖିବା ନେଇ ପ୍ରଚଳିତ କେନ୍ଦ୍ରୀୟ ଆଦେଶନାମାର ଅବଧିକୁ ଏପ୍ରିଲ ୨୦୧୭ ପର୍ଯ୍ୟନ୍ତ ବୃଦ୍ଧି କରାଯାଇଛି । ପ୍ରଚଳିତ କେନ୍ଦ୍ରୀୟ ଆଦେଶନାମାର ଅବଧି ୨୯.୧୦.୨୦୧୬ରେ ସରି ଆସୁଥିଲା । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । କେନ୍ଦ୍ରର ଏହି ନିଷ୍ପତ୍ତି ବଳରେ ରାଜ୍ୟ ସରକାରମାନେ ଚିନିର ମହଜୁଦକରଣ ପାଇଁ ବ୍ୟବସାୟ ଅନୁଷ୍ଠାନମାନଙ୍କ ଲାଗି କଂଟ୍ରୋଲ ଅର୍ଡର ଜାରି କରିପାରିବେ । ତେବେ ଏଥିଲାଗି କେନ୍ଦ୍ରର ପ୍ରାକ୍ ଅନୁମତି ନେବାକୁ ପଡିବ । ବ୍ୟବସାୟୀମାନେ କେତେ ପରିମାଣର ଚିନି ମହଜୁଦ (ଷ୍ଟକ୍ ଲିମିଟ୍) ରଖିପାରିବେ ତାହା ନିର୍ଦ୍ଧାରଣ କରିବାର କ୍ଷମତା ରାଜ୍ୟ ସରକାରଙ୍କର ରହିବ । ବିଶେଷକରି କଳା ବଜାର ଏବଂ ମୁନାଫାଖୋରୀକୁ ରୋକିବା ପାଇଁ କେନ୍ଦ୍ର ସରକାରଙ୍କର ଏହି ନିଷ୍ପତ୍ତି ସହାୟକ ହେବ । ପୂର୍ବରୁ କେନ୍ଦ୍ର ସରକାର ୨୭.୦୪.୨୦୧୬ରେ ରାଜ୍ୟମାନଙ୍କୁ ଷ୍ଟକ ଲିମିଟ ନିର୍ଦ୍ଧାରଣ ଲାଗି କ୍ଷମତା ପ୍ରଦାନ କରିଥିଲେ । ଯାହାରକି ଅବଧି ୨୯.୧୦.୨୦୧୬ ପର୍ଯ୍ୟନ୍ତ ରହିଛି ।
ପ୍ରତିଷ୍ଠା ଦିବସରେ ରାଜସ୍ଥାନ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜସ୍ଥାନ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟର ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଗୌରବମୟ ଇତିହାସ ଏବଂ ଉଚ୍ଚ ସଂସ୍କୃତି ସମ୍ପନ୍ନ ବୀରଙ୍କ ଭୂମି ରାଜସ୍ଥାନର ସ୍ଥାପନା ଦିବସ ଅବସରରେ ରାଜ୍ୟର ଅଧିବାସୀଙ୍କୁ ଅନେକ ଅନେକ ଶୁଭକାମନା,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓ ଇସ୍ରାଏଲ ପ୍ରଧାନମନ୍ତ୍ରୀ ମହାମହିମ ନାଫତାଲି ବେନେଟଙ୍କ ମଧ୍ୟରେ ଟେଲିଫୋନ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଫୋନ ଯୋଗେ ଇସ୍ରାଏଲ ପ୍ରଧାନମନ୍ତ୍ରୀ ନାଫତାଲି ବେନେଟଙ୍କ ସହ କଥା ହୋଇଛନ୍ତି । ଚଳିତ ବର୍ଷ ଆରମ୍ଭ ବେଳକୁ ଇସ୍ରାଏଲର ପ୍ରଧାନମନ୍ତ୍ରୀ ପଦ ଭାର ଗ୍ରହଣ କରିଥିବାରୁ ବେନେଟଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଜଣାଇଛନ୍ତି । ବିଗତ କିଛି ବର୍ଷ ମଧ୍ୟରେ ଦ୍ୱିପାକ୍ଷିକ ସମ୍ପର୍କରେ ଆଖିଦୃଶିଆ ପ୍ରଗତି ହୋଇଥିବାରୁ ଉଭୟ ନେତା ସନ୍ତୋଷ ବ୍ୟକ୍ତ କରିଥିଲେ । କୃଷି, ପ୍ରତିରକ୍ଷା ଓ ସୁରକ୍ଷା ଏବଂ ସାଇବର ସୁରକ୍ଷା ଭଳି କ୍ଷେତ୍ରରେ ଇସ୍ରାଏଲ ସହ ଭାରତ ସମ୍ପର୍କ ମଜବୁତ କରିବା ପ୍ରଧାନମନ୍ତ୍ରୀ ଗୁରୁତ୍ୱ ପ୍ରଦାନ କରିଛନ୍ତି । ଉଚ୍ଚ ପ୍ରଯୁକ୍ତି ଓ ନବାଚାର ଭଳି କ୍ଷେତ୍ରରେ ସହଯୋଗ ବୃଦ୍ଧିର ଅବକାଶ ରହିଛି ବୋଲି ଉଭୟ ନେତା ଏକମତ ହୋଇଥିଲେ । ଏ କ୍ଷେତ୍ରରେ ନିଆ ଯିବାକୁ ଥିବା ମଜବୁତ ପଦକ୍ଷେର ସମ୍ପର୍କରେ ସେମାନେ ଆଲୋଚନା କରିଥିଲେ ଓ ଭାରତ- ଇସ୍ରାଏଲ ରଣନୈତିକ ଭାଗିଦାରୀକୁ ସମୃଦ୍ଧ କରିବା ପାଇଁ ଦୁଇ ଦେଶର ବୈଦେଶିକ ମନ୍ତ୍ରୀ ଏ ନେଇ ରୋଡମ୍ୟାପ ପ୍ରସ୍ତୁତ କରିବେ ବୋଲି ନିଷ୍ପତ୍ତି ନେଇଥିଲେ । ଆଗାମୀ ବର୍ଷ ଭାରତ ଓ ଇସ୍ରାଏଲ କୂଟନୈତିକ ସମ୍ପର୍କ ୩୦ ବର୍ଷ ପୂରଣ କରୁଥିବାରୁ ପ୍ରଧାନମନ୍ତ୍ରୀ ଇସ୍ରାଏଲ ପ୍ରଧାନମନ୍ତ୍ରୀ ବେନେଟଙ୍କୁ ଭାରତ ଆସିବାକୁ ଆମନ୍ତ୍ରଣ ଜଣାଇଥିଲେ । ଆଗାମୀ ଇହୁଦୀ ପର୍ବ ରୋସ ହାସନାହ ପାଇଁ ପ୍ରଧାନମନ୍ତ୍ରୀ ଇସ୍ରାଏଲ ପ୍ରଧାନମନ୍ତ୍ରୀ ବେନେଟ ଓ ଇସ୍ରାଏଲବାସୀଙ୍କୁ ଶୁଭେଚ୍ଛା ଓ ଶୁଭକାମନା ଜଣାଇଥିଲେ ।
ଧନତେରସ ଅବସରରେ ପ୍ରଧାନମନ୍ତ୍ରୀଙ୍କ ଶୁଭକାମନା

ଧନତେରସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭକାମନା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, “ଧନତେରସର ପବିତ୍ର ଅବସରରେ ସମସ୍ତ ଦେଶବାସୀଙ୍କୁ ହାର୍ଦ୍ଦିକ ଶୁଭକାମନା । ଭଗବାନ ଧନ୍ଵନ୍ତରୀ ଆମ ସମସ୍ତଙ୍କ ଜୀବନରେ ସୁଖ, ସମୃଦ୍ଧି ଏବଂ ଉତ୍ତମ ସ୍ୱାସ୍ଥ୍ୟ ପ୍ରଦାନ କରନ୍ତୁ । ଧନତେରସର ପବିତ୍ର ଅବସରରେ ଶୁଭକାମନା । ଏହି ସ୍ଵତନ୍ତ୍ର ଦିବସ ଆମ ସମାଜରେ ଶାନ୍ତି ଏବଂ ସମୃଦ୍ଧିର ଉତ୍ସାହ ପ୍ରଦାନ କରୁ” ।
ଅକ୍ଟୋବର ୧୮ରେ ୯୦ତମ ଇଣ୍ଟରପୋଲ ସାଧାରଣ ସଭାକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର ୧୮ ଅପରାହ୍ନ ୧.୪୫ରେ ନୂଆଦିଲ୍ଲୀର ପ୍ରଗତି ମଇଦାନ ଠାରେ ୯୦ତମ ଇଣ୍ଟରପୋଲ ସାଧାରଣ ସଭାକୁ ସମ୍ବୋଧିତ କରିବେ । ଇଣ୍ଟରପୋଲର ୯୦ତମ ସାଧାରଣ ସଭା ଅକ୍ଟୋବର ୧୮ରୁ ୨୧ ପର୍ଯ୍ୟନ୍ତ ଆୟୋଜିତ ହେବ । ଏହି ବୈଠକରେ ମନ୍ତ୍ରୀ, ବିଭିନ୍ନ ଦେଶର ପୁଲିସ ମୁଖ୍ୟ, ଜାତୀୟ କେନ୍ଦ୍ରୀୟ ବ୍ୟୁରୋ ମୁଖ୍ୟଗଣ ଓ ବରିଷ୍ଠ ପୁଲିସ ଅଧିକାରୀଙ୍କ ସମେତ ୧୯୫ ଇଣ୍ଟରପୋଲ ସଦସ୍ୟର ପ୍ରତିନିଧି ମଣ୍ଡଳୀ ସାମିଲ ହେବେ । ଏହି ସାଧାରଣ ସଭା ଇଣ୍ଟରପୋଲର ସର୍ବୋଚ୍ଚ ନିୟାମକ ମଣ୍ଡଳୀ ଓ ନିଜ କାର୍ଯ୍ୟକ୍ରମ ସମ୍ପର୍କିତ ଗୁରୁତ୍ୱପୂର୍ଣ୍ଣ ନିଷ୍ପତ୍ତି ନେବା ପାଇଁ ବର୍ଷକୁ ଥରେ ଆୟୋଜିତ ହୋଇଥାଏ । ଭାରତରେ ପ୍ରାୟ ୨୫ ବର୍ଷର ବ୍ୟବଧାନ ପରେ ଇଣ୍ଟରପୋଲ ସାଧାରଣ ସଭା ଆୟୋଜିତ ହେବ । ପୂର୍ବରୁ ୧୯୯୭ରେ ଏହା ଭାରତରେ ଆୟୋଜିତ ହୋଇଥିଲା । ଦେଶ ସ୍ୱାଧୀନ ହେବାର ୭୫ ବର୍ଷ ପୂର୍ତ୍ତି ଉପଲକ୍ଷେ ନୂଆଦିଲ୍ଲୀ ଠାରେ ଇଣ୍ଟରପୋଲ ସାଧାରଣ ସଭା ୨୦୨୨ ଆୟୋଜନ ପାଇଁ ଭାରତର ପ୍ରସ୍ତାବ ବହୁମତରେ ସାଧାରଣ ସଭା ଦ୍ୱାରା ସ୍ୱୀକୃତ ହୋଇଥିଲା । ଏହି କାର୍ଯ୍ୟକ୍ରମ ସାରା ବିଶ୍ୱ ସମ୍ମୁଖରେ ଭାରତର ଆଇନ ଓ ଶୃଙ୍ଖଳା ସହ ଜଡିତ ସର୍ବୋତ୍ତମ କାର୍ଯ୍ୟପ୍ରଣାଳୀ ପ୍ରଦର୍ଶନ ପାଇଁ ସୁଯୋଗ ପ୍ରଦାନ କରିବ । କେନ୍ଦ୍ର ଗୃହ ମନ୍ତ୍ରୀ, ଇଣ୍ଟରପୋଲ ସଭାପତି ଅହମ୍ମଦ ନାସେର ଅଲ ରଇସି, ମହାସଚିବ ଶ୍ରୀ ଜର୍ଗନ ଷ୍ଟକ, ସିବିଆଇ ନିର୍ଦ୍ଦେଶକ ପ୍ରମୁଖ ଏହି ଅବସରରେ ଉପସ୍ଥିତ ରହିବେ ।
ନୂତନ ଭାରତ ନିର୍ମାଣ ଲାଗି ପ୍ରତିବଦ୍ଧ ହେବାକୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ଏକ ନୂତନ ଭାରତ ନିର୍ମାଣ ଲାଗି ଆଗେଇ ଆସିବା ଏବଂ ପ୍ରତିବଦ୍ଧ ହେବା ନିମନ୍ତେ ଦେଶର ନାଗରିକମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆହ୍ୱାନ ଜଣାଇଛନ୍ତି । “ଏନଏମ୍ ମୋବାଇଲ୍ ଆପ୍ http://nm4.in/dnldapp ଜରିଆରେ ଦେଶବାସୀଙ୍କୁ ଉଦବୋଧନ ଦେଇ ନୂତନ ରାଷ୍ଟ୍ର ନିର୍ମାଣ ଲାଗି ପ୍ରଧାନମନ୍ତ୍ରୀ ଆହ୍ୱାନ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, ଏକ ନୂତନ ଭାରତର ନିର୍ମାଣ ହେଉଛି, ଯାହା 125 କୋଟି ଭାରତୀୟଙ୍କ ଶକ୍ତି ଏବଂ ଦକ୍ଷତା ଦ୍ୱାରା ସଶକ୍ତ ହୋଇଛି । ଏହି ଭାରତ ବିକାଶ ଦିଗରେ ଆଗେଇ ଚାଲିଛି । ଆମେ ଯେତେବେଳେ 2022ରେ ସ୍ୱାଧୀନତାର 75 ବର୍ଷ ପୂରଣ କରିବା ସେତେବେଳକୁ ଆମେ ଏପରି ଏକ ଭାରତର ନିର୍ମାଣ କରିସାରିଥିବା ଯାହା ପାଇଁ ଗାନ୍ଧୀଜୀ, ସର୍ଦ୍ଦାର ପଟେଲ୍ ଏବଂ ଡଃ ବାବା ସାହେବ ଆମ୍ବେଦକର ଗର୍ବ ଅନୁଭବ କରିବେ” ।
ସ୍ମୃତି ବନ ଗୁଜୁରାଟର ନମନୀୟତାକୁ ଦର୍ଶାଉଛି  : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଖୁସି ବ୍ୟକ୍ତ କରିଛନ୍ତି ଯେ ୨୦୦୧ ମସିହାରେ ହୋଇଥିବା ଭୂକମ୍ପରେ ଦୁଃଖଦ ଭାବରେ ହଜିଯାଇଥିବା ଲୋକଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ପାଇଁ ଲୋକମାନେ ଭୁଜରେ ସ୍ମୃତି ବନ ପରିଦର୍ଶନ କରିଛନ୍ତି । ଗୁଜରାଟ ସୂଚନା ଦ୍ୱାରା ହୋଇଥିବା ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଏହା ଦେଖି ଖୁସି ଲାଗୁଛି । ୨୦୦୧ ର ଭୂକମ୍ପରେ ଦୁଃଖଦ ଭାବରେ ହଜିଯାଇଥିବା ଲୋକଙ୍କ ପାଇଁ ସ୍ମୃତି ବନ ଏକ ଶ୍ରଦ୍ଧାଞ୍ଜଳି । ଏହା ଗୁଜୁରାଟର ଇତିହାସକୁ ମଧ୍ୟ ଦର୍ଶାଏ । ଆସନ୍ତା ମାସଗୁଡିକ କଚ୍ଛ ପରିଦର୍ଶନ କରିବା ପାଇଁ ଏକ ଭଲ ସମୟ ହେବ । ସେଠାରେ ରନ୍ ଉତ୍ସବ ଅଛି ଏବଂ ବର୍ତ୍ତମାନ ସ୍ମୃତି ବନ ମଧ୍ୟ ଅଛି ।”
ଦେଶର ଦୀର୍ଘତମ ସଡକ ସୁଡଙ୍ଗକୁ ଲୋକାର୍ପିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏପ୍ରିଲ 2, 2017ରେ 9 କିଲୋମିଟର ଦୀର୍ଘର “ଚେନାନୀ-ନଶ୍ରୀ ସୁଡଙ୍ଗ” କୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ । ଏହା ଦେଶର ସବୁଠାରୁ ସୁଦୀର୍ଘ ସୁଡଙ୍ଗ ରାସ୍ତା । ଜାତୀୟ ରାଜପଥ – 44 ସହିତ ସଂଲଗ୍ନ ଏହି ସୁଡଙ୍ଗ ରାସ୍ତା ଜାମ୍ମୁରୁ ଶ୍ରୀନଗରକୁ ସଂଯୁକ୍ତ କରୁଛି । ଏହି ରାସ୍ତା ଖୋଲିଲେ ଜାମ୍ମୁ-ଶ୍ରୀନଗର ମଧ୍ୟରେ ଯାତାୟାତ ସମୟରେ ଦୁଇ ଘଣ୍ଟା ହ୍ରାସ ପାଇବ । ବରଫାବୃତ୍ତ ପାର୍ବତ୍ୟ ରାସ୍ତାକୁ ଏଡାଇବା ସହ 31 କିଲୋମିଟର ଦୂରତାକୁ ହ୍ରାସ କରିବ ଏହି 9 କିଲୋମିଟର ଦୀର୍ଘର ସୁଡଙ୍ଗ ରାସ୍ତା । ଅଧିକନ୍ତୁ, ଏହାଦ୍ଵାରା ଦୈନିକ ପ୍ରାୟ 27 ଲକ୍ଷ ଟଙ୍କାର ମୋଟର ଇନ୍ଧନ ସଞ୍ଚୟ ହୋଇପାରିବ । ସୁଡଙ୍ଗ ରାସ୍ତା ନିର୍ମାଣ ଦ୍ଵାରା ଜଙ୍ଗଲ ତଥା ଗଛ କଟାକୁ ରୋକା ଯାଇପାରିଛି । ଏଥିସହ ଜାମ୍ମୁ ରୁ ଉଦ୍ଧାମପୁର, ଜାମ୍ମୁ ରୁ ରାମବାନ ଓ ବନିହାଲ, ଜାମ୍ମୁ ରୁ ଶ୍ରୀନଗର ମଧ୍ୟରେ ଯାତ୍ରୀ ଓ ମାଲ ପରିବହନ ସବୁଦିନିଆ ଓ ସୁରକ୍ଷିତ ହୋଇପାରିବ । ବିଶ୍ଵସ୍ତରୀୟ ଟେକ୍ନୋଲଜି ଏବଂ ସୁରକ୍ଷା ବୈଶିଷ୍ଟ୍ୟ ଥିବା ଏହି ସୁଡଙ୍ଗ ରାସ୍ତା କାର୍ଯ୍ୟକ୍ଷମ ହେବା ଦ୍ଵାରା ଜାମ୍ମୁ-କାଶ୍ମୀରରେ ପର୍ଯ୍ୟଟନ କ୍ଷେତ୍ରକୁ ବୃହତ ବଳ ମିଳିବ ଏବଂ ରାଜ୍ୟର ଆର୍ଥିକ ବିକାଶରେ ସହାୟକ ହେବ । ଏହି ସଡକ ସୁଡଙ୍ଗର କେତେକ ବୈଶିଷ୍ଟ୍ୟ ହେଲା – • 9 କିଲୋମିଟର ଦୀର୍ଘର ଏହି ସଡକ ସୁଡଙ୍ଗଟି ଦୁଇ ଥାକିଆ ଓ ବିପରୀତ ମୂଖୀ ଏବଂ ଏହାର ଓସାର 9.35 ମିଟର ଥିବା ବେଳେ ଭର୍ଟିକାଲ କ୍ଲିୟରାନ୍ସ 5 ମିଟର । • ସଡକ ସୁଡଙ୍ଗର ପ୍ରତି 300 ମିଟର ବ୍ୟବଧାନରେ ଗୋଟିଏ କରି ପ୍ରସ୍ଥାନ ସୁଡଙ୍ଗ ରହିଛି, ଯେଉଁଥିରେକି ଅନେକ କ୍ରସ ପାସେଜ ରହିଛି । • ସଡକ ସୁଡଙ୍ଗରେ ସମନ୍ଵିତ ଟ୍ରାଫିକ ନିୟନ୍ତ୍ରଣ ବ୍ୟବସ୍ଥା, ସୁରକ୍ଷା ନିରୀକ୍ଷଣ, ଶ୍ଵାସ ପ୍ରଶ୍ଵାସ ଗ୍ରହଣ ବ୍ୟବସ୍ଥା, ଯୋଗାଯୋଗ ବ୍ୟବସ୍ଥା, ଅଗ୍ନିଶମ ସୁରକ୍ଷା ବ୍ୟବସ୍ଥା ଏବଂ ପ୍ରତି 150 ମିଟରରେ ଏସଓଏସ କଲ-ବକ୍ସର ସୁବିଧା ରଖାଯାଇଛି । • ସଡକ ସୁଡଙ୍ଗ ପ୍ରକଳ୍ପ ନିର୍ମାଣରେ 2500 କୋଟି ଟଙ୍କାରୁ ଅଧିକ ଖର୍ଚ୍ଚ ହୋଇଛି ।
ହାନୋଇରେ ପ୍ରସିଦ୍ଧ କୁଆନ ସୁ ପାଗୋଡା ପରିଦର୍ଶନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଏତନାମର ହାନୋଇଠାରେ ପ୍ରସିଦ୍ଧ କୁଆନ ସୁ ପାଗୋଡା ପରିଦର୍ଶନ କରିଥିଲେ । ପ୍ରଧାନମନ୍ତ୍ରୀ ଗର୍ଭଗୃହରେ ପୂଜାର୍ଚ୍ଚନା କରିଥିଲେ ଏବଂ ସେଠାରେ ବୌଦ୍ଧ ଶ୍ରମଣମାନେ ତାଙ୍କୁ ଭବ୍ୟ ସ୍ୱାଗତ ଜଣାଇଥିଲେ । ବୌଦ୍ଧ ସନ୍ୟାସୀମାନଙ୍କ ସହ କଥାବାର୍ତ୍ତା ବେଳେ ପ୍ରଧାନମନ୍ତ୍ରୀ କହିଥିଲେ ଯେ ଏହି ମନ୍ଦିର ପରିଦର୍ଶନ କରି ସେ ନିଜକୁ ଭାଗ୍ୟବାନ ମନେକରୁଛନ୍ତି । 1959 ମସିହାରେ ଭାରତର ପ୍ରଥମ ରାଷ୍ଟ୍ରପତି ଭାବେ ଡକ୍ଟର ରାଜେନ୍ଦ୍ର ପ୍ରସାଦ ଏହି ସ୍ତୁପ ପରିଦର୍ଶନ କରିଥିବା କଥା ସେ ସ୍ମରଣ କରାଇଦେଇଥିଲେ । ଭାରତ ଓ ଭିଏତନାମ ମଧ୍ୟରେ ଦୁଇ ହଜାର ବର୍ଷର ପୁରାତନ ସଂପର୍କକୁ ଆଧାର କରି ପ୍ରଧାନମନ୍ତ୍ରୀ କହିଥିଲେ ଯେ ଅନେକ ଥର ଯୁଦ୍ଧ କରିବା ପାଇଁ କିଛି ଲୋକ ଆସିଥିଲାବେଳେ ଭାରତ ସର୍ବଦା ଶାନ୍ତିର ବାର୍ତ୍ତା, ବୁଦ୍ଧଙ୍କ ବାର୍ତ୍ତା ନେଇ ଆସିଥାଏ, ଯାହା କ୍ରମେ ସମସ୍ତେ ଆପଣାଇ ନେଇଥିଲେ । ସେ କହିଥିଲେ ଯେ ଶାନ୍ତି ପ୍ରତିଷ୍ଠା ଦିଗରେ ବିଶ୍ୱବାସୀଙ୍କୁ ଆଗକୁ ବଢିବା ଦରକାର ଯାହା ସମସ୍ତଙ୍କ ପାଇଁ ସୁଃଖ ଏବଂ ସମୃଦ୍ଧି ଆଣିଦେବ । ପ୍ରଧାନମନ୍ତ୍ରୀ କହିଥିଲେ ଯେ ବୌଦ୍ଧ ଧର୍ମ ପ୍ରଚାରକମାନେ ଜଳପଥ ଦେଇ ଭିଏତନାମ ଆସିଥିଲେ ଏବଂ ସେଠାରେ ବୌଦ୍ଧ ଧର୍ମର ବାଣୀ ପ୍ରଚାର ପ୍ରସାର ହୋଇଥିଲା । ସେ କହିଥିଲେ ଯେ ଯେଉଁ ବୌଦ୍ଧ ଭିକ୍ଷୁମାନେ ଭାରତ ଗସ୍ତରେ ଯାଇଛନ୍ତି ସେମାନଙ୍କ ମୁଖ ମଣ୍ଡଳରେ ଅଦ୍ଭୁତ ଖୁସି ଦେଖିବାକୁ ମିଳିଛି ଏବଂ ଭାରତ ଗସ୍ତରେ ଯିବା ପାଇଁ ଆଗ୍ରହୀମାନଙ୍କ ମନରେ ଅନେକ ଉତ୍ସାହ ଦେଖିବାକୁ ମିଳୁଛି । ବୁଦ୍ଧଙ୍କ ଜନ୍ମସ୍ଥାନ ଖାସକରି ତାଙ୍କ ସଂସଦୀୟ କ୍ଷେତ୍ର ବାରଣାସୀ ଆସିବା ପାଇଁ ପ୍ରଧାନମନ୍ତ୍ରୀ ସେମାନଙ୍କୁ ଆମନ୍ତ୍ରିତ କରିଥିଲେ ।
କୃଷି ଏବଂ  ତତସଂପର୍କୀତ ଅନ୍ୟାନ୍ୟ କ୍ଷେତ୍ରରେ ସହଯୋଗ ବୃଦ୍ଧି ପାଇଁ ଭାରତ ଓ ସଂଯୁକ୍ତ ଆରବ ଅମିରତନ୍ତ୍ର ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

କୃଷି ଏବଂ ତତ ସମ୍ପର୍କୀତ ଅନ୍ୟାନ୍ୟ ଆନୁଷଙ୍ଗିକ କ୍ଷେତ୍ରରେ ସହଯୋଗ ବୃଦ୍ଧି ପାଇଁ ସ୍ୱାକ୍ଷରିତ ବୁଝାମଣା ପତ୍ର(Mo ଉଭୟ ରାଷ୍ଟ୍ର ପାଇଁ ବେଶ ଉପକାରସିଦ୍ଧ ସାବ୍ୟସ୍ତ ହେବ । ଉଭୟ ଦେଶରେ କୃଷି କ୍ଷେତ୍ରରେ ପ୍ରବର୍ତ୍ତିତ ଶ୍ରେଷ୍ଠ କାର୍ଯ୍ୟ ଯୋଜନାକୁ ଅନ୍ୟ ରାଷ୍ଟ୍ରରେ ପ୍ରୟୋଗ କରାଯାଇପାରିବ ଏବଂ ଏଥି ସକାଶେ ଦୁଇ ଦେଶ ପରସ୍ପରକୁ ସବୁ ପ୍ରକାର ସହଯୋଗ ଯୋଗାଇଦେବ । ଏହାଦ୍ୱାରା ଭାରତରେ ସମାନ ଓ ସମାବେଶୀ ବିକାଶ ଘଟିବ ତଥା ଭାରତରେ ଖାଦ୍ୟ ନିରାପତ୍ତା ବ୍ୟବସ୍ଥାକୁ ସୁଦୃଢ଼ କରିବ ।
ପାରାଲିମ୍ପିକ୍ସ କ୍ରୀଡ଼ାରେ ସୁଟିଙ୍ଗରେ ସ୍ୱର୍ଣ୍ଣ ପଦକ ବିଜୟ ପାଇଁ ଅବନୀ ଲେଖାରାଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଟୋକିଓଠାରେ ଅନୁଷ୍ଠିତ ପାରାଲିମ୍ପିକ୍ସ କ୍ରୀଡ଼ାରେ ସୁଟିଙ୍ଗରେ ସ୍ୱର୍ଣ୍ଣ ପଦକ ଜିତିଥିବା ଅବନୀ ଲେଖାରାଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟ୍ରେ ପ୍ରଧାନମନ୍ତ୍ରୀ କହିଛନ୍ତି; ‘‘ଚମକ୍ରାର ପ୍ରଦର୍ଶନ ଅବନୀ ଲେଖାରା! ଏକ କଷ୍ଟାର୍ଜିତ ତଥା ହକଦାରଯୋଗ୍ୟ ସ୍ୱର୍ଣ୍ଣ ପଦକ ଜିତିଥିବାରୁ ଶୁଭେଚ୍ଛା । ଆପଣଙ୍କ କଠିନ ପରିଶ୍ରମଜନିତ ସ୍ୱଭାବ ଏବଂ ସୁଟିଙ୍ଗ ପ୍ରତି ପ୍ରଗାଢ଼ ଉତ୍ସାହ ଯୋଗୁ ଏହା ସମ୍ଭବ ହୋଇପାରିଛି । ବାସ୍ତବରେ ଭାରତୀୟ କ୍ରୀଡ଼ା ପାଇଁ ଏହା ଏକ ଅନନ୍ୟ ମୁହୂର୍ତ୍ତ । ଭବିଷ୍ୟତର ଉକ୍ରୃଷ୍ଟ ପ୍ରୟାସ ନିମନ୍ତେ ଶୁଭକାମନା ।’’
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାପାନ ବିଦେଶ ମନ୍ତ୍ରୀ

ଜାପାନ ବିଦେଶ ମନ୍ତ୍ରୀ ମହାମାନ୍ୟ ମିଷ୍ଟର ତାରୋ କୋନୋ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ ଏକ ସୌଜନ୍ୟମୂଳକ ସାକ୍ଷାତ କରିଛନ୍ତି । ଅକ୍ଟୋବର 2018ରେ ପ୍ରଧାନମନ୍ତ୍ରୀ ମୋଦୀଙ୍କ ଜାପାନ ଗସ୍ତ ପରେ ତାଙ୍କ ସରକାର ଗ୍ରହଣ କରିଥିବା ପଦକ୍ଷେପଗୁଡିକ ବିଷୟରେ ମିଷ୍ଟର କୋନୋ ସଂକ୍ଷିପ୍ତ ଭାବେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ଅକ୍ଟୋବର 2018ରେ ପ୍ରଧାନମନ୍ତ୍ରୀ ତାଙ୍କ ସଫଳ ଜାପାନ ଗସ୍ତକୁ ଉତ୍ସାହର ସହ ସ୍ମରଣ କରିବା ସହିତ ଭାରତ-ଜାପାନ ମଧ୍ୟରେ ରହିଥିବା ସ୍ଵତନ୍ତ୍ର ଓ ବିଶେଷାଧିକାର ରଣନୈତିକ ତଥା ବୈଶ୍ଵିକ ସହଭାଗିତାକୁ ଆହୁତି ନିବିଡ କରିବା ନେଇ ତାଙ୍କ ଦୃଢ ପ୍ରତିଶ୍ରୁତିକୁ ଦୋହରାଇଥିଲେ । ଏହି ବର୍ଷ ଜାପାନ ସହିତ ବାର୍ଷିକ ଶିଖର ବୈଠକ ପାଇଁ ଭାରତ ଉତ୍କଣ୍ଠାର ସହ ଅପେକ୍ଷା କରି ରହିଛି ବୋଲି ପ୍ରଧାନମନ୍ତ୍ରୀ କହିଥିଲେ ।